Toets: Kan weerlig twee keer dáár slaan?Hoe is dit moontlik dat die wêreld se beste rugbyspan in ŉ hoek vasgekeer is? Die All Blacks is die huidige Wêreldbeker-kampioen en die houer van die Rugbykampioenskap, die voorste span op Wêreldrugby se ranglys – ʼn span wat slegs tien keer in sy afgelope 116 toetswedstryde sedert 2010 slae gekry het – en hy speel op een van sy gunstelingvelde. Tog, wanneer die All Blacks Saterdagmiddag op Loftus Versfeld uitdraf – waar hulle laas in 1970 verloor het toe die Springbokke hulle met 17-6 geklop het – het hulle alles om te verloor. As hulle ŉ tweede keer teen die Springbokke verloor nadat hulle sowat drie weke gelede met 36-34 in Wellington geskok is, is hul momentum daarmee heen en is hul planne vir aanstaande jaar se Wêreldbeker-toernooi in Japan omvergewerp. Dis nogal ironies, al verloor die Bokke, is dit deel van die groeiproses (hoeveel jare sê ons nie dit al nie), om die boustene vir die WB-toernooi te lê. Dis hoekom die nederlaag in Wellington soveel skade aan die All Blacks berokken het, só met die spelers se koppe gesmokkel het dat die Springbokke ŉ tweede wenkans móét hê. Ja, dalk het die All Blacks nie die nodige agting aan die Bokke betoon nie, dalk het hulle die Bokke onderskat, dalk was hulle arrogant (hoewel hulle dit nooit sal erken nie), dalk het hulle voete van klei wanneer hul spelbrekers soos Aaron Smit, Beauden Barrett en Ben Smith onder druk geplaas word. Kan weerlig twee keer op dieselfde plek slaan? Kan dieselfde Springbokspan, wat slegs ŉ paar weke gelede teen ŉ swak Wallabies-span in Brisbane verloor het, en in Mendoza deur die Argentynse Poemas opgefrommel is, weer die All Blacks klop? As dit suiwer oor statistieke gaan, oor spelpeil, vaardighede en diepte, behoort die All Blacks te wen. Maar hoe gaan hulle reageer wanneer hulle tydens die haka deur die ondersteuners oordonder word; wanneer Barrett met sy eerste stelskop misluk of wanneer hulle hul eerste lynstaan verloor? Wat gaan gebeur as hulle in die skrums weggestoot word; deur Eben Etzebeth, Pieter-Steph du Toit, Malcolm Marx en Francois Louw teruggeduik word? Of deur die Australiese skeidsregter Angus Gardner vasgevat word? Wat sal gebeur as hulle agter die voordeellyn vasgevat word, tot foute gedwing word, verkeerde keuses begin uitvoer? Gryp ons aan strooihalms of kán dit gebeur? Die spanne – Suid-Afrika 15 Willie le Roux, 14 Cheslin Kolbe, 13 Jesse Kriel, 12 Damian de Allende, 11 Aphiwe Dyantyi, 10 Handré Pollard, 9 Faf de Klerk, 8 Francois Louw, 7 Pieter-Steph du Toit, 6 Siya Kolisi (kaptein), 5 Franco Mostert, 4 Eben Etzebeth, 3 Frans Malherbe, 2 Malcolm Marx, 1 Steven Kitshoff. Bank: 16 Bongi Mbonambi, 17 Beast Mtawarira, 18 Vincent Koch, 19 RG Snyman, 20 Sikhumbuzo Notshe, 21 Embrose Papier, 22 Elton Jantjies, 23 Damian Willemse. Nieu-Seeland 15 Ben Smith, 14 Waisake Naholo, 13 Jack Goodhue, 12 Sonny Bill Williams, 11 Rieko Ioane, 10 Beauden Barrett, 9 Aaron Smith, 8 Kieran Read (kaptein), 7 Sam Cane, 6 Shannon Frizell, 5 Scott Barrett, 4 Sam Whitelock, 3 Owen Franks, 2 Codie Taylor, 1 Karl Tu’inukuafe. Bank: 16 Nathan Harris, 17 Tim Perry, 18 Ofa Tu’ungafasi, 19 Patrick Tuipulotu, 20 Ardie Savea, 21 TJ Perenara, 22 Richie Mo’unga, 23 Ryan Crotty. Skeidsregter: Angus Gardner (Australië). Assistent-skeidsregters: Jérôme Garcès (Frankryk), Matthew Carley (Engeland). TV-skeidsregter: Graham Hughes (Engeland). Afskop: 17:05. Verwagte weer: Mooiweer en warm. Voorspelling: All Blacks met 12 punte (met die kop); Springbokke met 3 punte (met die hart).